הכתובת שוב על הקיר. מהבהבת באדום ניאוני ומשוכפלת בנחישות על ידי מי שאצבעם לוחצת על ההדק המדומיין. ואף על פי שהם לא יישירו מבט, אלא רק ימלמלו "לא התכוונו", "זה הרי רק עשב שוטה" — המלים כמוהן כאותם שלושה קליעים קטלניים.

הלקח מעולם לא נלמד וחרטה לא היתה, רק המטרה השתנתה, והיום היא לא ראש ממשלה אלא בית המשפט העליון ושופטיו, מה שממחיש כי החלוקה לימין ושמאל רלוונטית הרבה מעבר למאבק על עתיד הסכסוך הישראלי־פלסטיני. אנחנו נמצאים עמוק בתוך מלחמה על אופיה ומשטרה של מדינת ישראל. באחרונה נראה כי ההתקפות של חברי כנסת ושרים ממפלגות הבית היהודי, הליכוד וישראל ביתנו על בית המשפט העליון, שוברות שיאים.

שוב ושוב מטיחים בבית המשפט העליון קשת רחבה של האשמות, שעלולות להכשיר את דעת הקהל לתמיכה בחוקים שיפגעו במעמדו ובסמכויותיו, ולנטוע אצל יחידים מוטיבציה לפעולה אלימה נגד השופטים.

"השופטים מנותקים מהציבור הישראלי", הכריזה מירי רגב (ליכוד) בשנה שעברה, לאחר שבג"ץ פסל את אחת הגרסאות המחמירות של חוק ההסתננות. חבר סיעתה זאב אלקין החמיר וטען, כי "בג"ץ העדיף את טובתם של מסתננים לא חוקיים על פני ביטחונם של מאות אלפי אזרחים שומרי חוק בישראל", ויריב לוין (ליכוד) קבע כי שופטי העליון נתנו "הכשר לטרור".

לא רק מנותק, אלא גם רשע, לא מוסרי, אליטיסטי ומתנהל במחשכים. "ומקום המשפט שמה הרשע", צייץ ינון מגל (בעודו ח"כ בבית היהודי) בעקבות החלטת בג"ץ לפנות את פרויקט דריינוף בבית אל, וחבר סיעתו, מוטי יוגב, בציוץ משלו: "הגיע הזמן להעמיד את הרשות השופטת על מקומה ולהראות לה מי הריבון". בהזדמנות אחרת כינה יוגב את שופטי העליון חונטה, ודיבר על "מגדל השן הדיקטטורי שהם יצרו לעצמם". וזה עוד בלי להזכיר את הפוסט בפייסבוק שבעטיו הוגברה השמירה על השופט עוזי פוגלמן, שבו כתב יוגב כי השופט "שם את עצמו בצד של האויב" (לאחר שעיכב הריסה של בתי מחבלים).

ירון מזוז (ליכוד), תייג את השופטים כמי שגרים בשכונות יוקרה, ויריב לוין מתח ביקורת על בג"ץ "אשר פולש לתחומן של הכנסת והממשלה ומאמץ לא אחת עמדות פוסט־ציוניות", והלין על ששופטיו "מתמנים בחדרי חדרים, ללא דיון ציבורי ותוך הנצחת שלטונה של קבוצת מיעוט שולית על מערכת המשפט כולה".

כעת סלולה הדרך לכל האשמה מופרכת. "בג"ץ רמס את הרשות המחוקקת", אמרה איילת שקד אחרי פסילת חוק ההסתננות לפני כשנה. ומוטי יוגב: "התערבות בג"ץ היא פגיעה חמורה בעיקרון הפרדת הרשויות ובדמוקרטיה בישראל".

העליון מוצג כגוף שפוגע בביטחון, ואף יותר מכך. "חבל שבית המשפט מעניק זריקת עידוד לאויב הערבי ולמכונת הטרור שהוא מפעיל כלפינו", אמר איש הבית היהודי בצלאל סמוטריץ' אחרי ההחלטה להרוס בית כנסת בגבעת זאב. מירי רגב כבר מכינה את כתב האישום: "אם בג"ץ לא יאפשר לנו לחזק את ההרתעה ולהעניש בחומרה את המרצחים, הוא יישא באחריות להמשך גל הטרור", אמרה לאחר הפסיקה שעיכבה הריסת בתים.

נבחרי הציבור יודעים בדיוק מדוע זה קורה: העליון הוא אנטי־יהודי, אנטי־ציוני, תומך בטרור ופוגע בביטחון המדינה — פשוט משום שהוא "שמאלני". יריב לוין אמר כי בבג"ץ "יש אחיזה חזקה של שמאל רדיקלי — לא רק שמאל — הנוהג בבית המשפט כאילו יש לו מדינה ולא הפוך". סמוטריץ' אמר ש"בית המשפט העליון משמש במודע ומרצון כלי ניגוח פוליטי בידיהם של ארגוני השמאל הקיצוני", ואורן חזן (ליכוד) טען כי בג"ץ מנהל את המדינה, ואף חזה שהדבר "יביא לשביתות רעב המוניות וטרור ברחובות".

מה הפתרון? "הגיעה העת להחזיר את בית המשפט העליון למקומו ולתפקידו הטבעי", מציע־מאיים סמוטריץ'. ראש מפלגתו, נפתלי בנט, מציע גרסה מאופקת יותר להצעה: "אם עודף ההתערבות יימשך, נפעל לבלימת אקטיביזם זה. ממשלה צריכה למשול ושופטים צריכים לשפוט. ברגע ששופטים או יועצים משפטיים חודרים לתחום המשילות, זו פגיעה בסיסית במדינה".

לוין גם מציע, "לפעול לשינוי שיטת בחירת השופטים על מנת להבטיח כי הרכבו של בג״ץ יהיה מאוזן ופלורליסטי". והוא מפרט: "הגיע הזמן לשנות מהיסוד את שיטת בחירת השופטים, כדי שעל כס השיפוט יישבו אנשים המחויבים למדינת ישראל ולרעיון הציוני".

עצוב יהיה אם יום אחד יעלה צורך לדון בהתבטאויות הללו בוועדת חקירה, אך עצוב עוד יותר יהיה אם נבחרי הציבור יצליחו להפוך את ישראל למדינה שבה התבטאויות כאלה אינן נחקרות כלל.